b'\n_START_ARTICLE_\nJulianske kalender\n_START_PARAGRAPH_\nDen julianske kalender blev indf\xc3\xb8rt af Julius C\xc3\xa6sar efter forslag fra gr\xc3\xa6keren Sosigenes i \xc3\xa5r 46 f.Kr. If\xc3\xb8lge den julianske kalender skulle hvert fjerde \xc3\xa5r v\xc3\xa6re skud\xc3\xa5r, dvs. indeholde 366 dage i stedet for normal\xc3\xa5r p\xc3\xa5 365 dage efter den romerske kalender. Det julianske \xc3\xa5r har derfor en gennemsnitlig l\xc3\xa6ngde p\xc3\xa5 365,25 dage._NEWLINE_I egenskab af pontifex maximus, dvs Roms ypperstepr\xc3\xa6st, kunne C\xc3\xa6sar iv\xc3\xa6rks\xc3\xa6tte kalenderreformen. Han havde allerede indskudt 23 dage i slutningen af februar, men der m\xc3\xa5tte yderligere 67 dage ind mellem november og december for at f\xc3\xa5 \xc3\xa5rstiderne i g\xc3\xa6nge. \xc3\x85ret 46 f.Kr blev dermed historiens l\xc3\xa6ngste, og varede hele 445 dage.  _NEWLINE_Det julianske \xc3\xa5r p\xc3\xa5 365,25 dage er imidlertid 11 minutter og 14 sekunder for langt i forhold til et sol\xc3\xa5r. Derfor indf\xc3\xb8rte pave Gregor 13. den gregorianske kalender i \xc3\xa5r 1582 med forbedrede regler for skud\xc3\xa5r. If\xc3\xb8lge disse skal hele \xc3\xa5rhundreder (som 1700, 1800, 1900 osv.) kun v\xc3\xa6re skud\xc3\xa5r, hvis de er delelige med 400. S\xc3\xa5ledes er \xc3\xa5r 2000 et skud\xc3\xa5r, mens \xc3\xa5r 1900 ikke er det. Ved indf\xc3\xb8relsen af den gregorianske kalender bestemte Gregor 13. endvidere, at den 4. oktober 1582 (juliansk) skulle efterf\xc3\xb8lges direkte af den 15. oktober 1582 (gregoriansk). Hermed blev 10 dage indhentet, der omtrent svarede til den forskydning i forhold til sol\xc3\xa5ret, der var opst\xc3\xa5et siden indf\xc3\xb8relsen af den julianske kalender._NEWLINE_Den nye kalender blev hurtigst indf\xc3\xb8rt i de romersk-katolske lande, mens de fleste protestantiske lande beholdt den julianske kalender til et stykke ind i det 18. \xc3\xa5rhundrede. _NEWLINE_I Danmark skiftede man fra den julianske kalender til den gregorianske kalender i 1700, hvor den 18. februar blev direkte efterfulgt af den 1. marts. Dermed blev datoen rettet med 11 dage. I det 19. \xc3\xa5rhundrede var forskellen 12 dage, og mellem 1900 og 2100 er den 13 dage.'